ROZHODNUTIE RADY
zo 14. marca 2005,
ktorým sa Dánsku povoľuje uplatňovať opatrenie odchyľujúce sa od článku 14 ods. 1 písm. d) šiestej smernice 77/388/EHS o zosúladení právnych predpisov členských štátov týkajúcich sa daní z obratu
(2005/258/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1), a najmä na jej článok 27 ods. 1,
so zreteľom na návrh Komisie,
keďže:
(1)
V liste zaevidovanom generálnym sekretariátom Komisie dňa 17. mája 2004 dánske orgány informovali Komisiu o svojom želaní zaviesť osobitné opatrenia odchyľujúce sa od smernice s cieľom zabrániť určitým druhom daňového úniku a vyhýbaniu sa daňovým povinnostiam. Na tieto účely poskytli Komisii všetky relevantné informácie. Ostatné členské štáty boli informované o žiadosti 15. októbra 2004.
(2)
Zámerom odchyľujúceho sa opatrenia je vylúčiť určité časopisy a periodiká dovážané do Dánska z výnimky podľa článku 14 ods. 1 písm. d) smernice a uplatňovali na ne DPH. Tento článok bol zavedený smernicou 83/181/EHS (2), ktorou sa stanovuje, že tovar celkovej hodnoty nepresahujúcej 10 EUR je oslobodený od DPH pri vstupe. Členské štáty môžu udeliť oslobodenie pre dovážaný tovar v celkovej hodnote viac ako 10 EUR, ale nepresahujúcej 22 EUR. V súčasnosti Dánsko oslobodilo od DPH dovoz malých zásielok obchodného charakteru z tretích krajín. Dánsky limit pre oslobodenie od DPH je 80 DKK (10 EUR).
(3)
Dánske orgány zistili, že niektoré publikujúce spoločnosti presmerúvajú distribúciu svojich publikácií na predplatiteľov v Dánsku cez územia, ktoré nie sú zahrnuté v šiestej smernici, so stratou na príjmoch pre Dánsko a následne s negatívnym vplyvom na vlastné zdroje Spoločenstva. Rizikom je, že strata z príjmov vzrastie, pokiaľ sa pravidlá DPH nezmenia a nedoplnia tak, aby sa zabránilo vyhýbaniu sa daňovým povinnostiam.
(4)
Žiadosť o odchýlku sa týka len zásielok a situácií prepojených na systém vyhýbania sa daňovým povinnostiam a jej zámerom nie je vylúčiť celú zásielkovú poštu z výnimky na základe článku 22 smernice 83/181/EHS. Preto sa javí, že navrhovaná odchýlka od článku 14 ods. 1 písm. d) smernice 77/388/EHS je v skutočnosti najvhodnejším riešením s prihliadnutím na špecifické okolnosti.
(5)
Odchýlka vylučuje stratu DPH, a preto negatívne neovplyvní vlastné zdroje Spoločenstva,
PRIJALA TOTO ROZHODNUTIE:
Článok 1
Odchylne od článku 14 ods. 1 písm. d) smernice 77/388/EHS sa Dánsku povoľuje uplatňovať DPH na dovoz časopisov, periodík a podobných publikácií vytlačených na území Spoločenstva, ako je definované v článku 3 uvedenej smernice, do Dánska a zasielaných súkromným osobám v Dánsku.
Článok 2
Toto rozhodnutie sa uplatňuje do 31. decembra 2010.
Článok 3
Toto rozhodnutie je určené Dánskemu kráľovstvu.
V Bruseli 14. marca 2005